Βαγγέλης Μαρινάκης

Βιογραφικά στοιχεία

Είναι γιος του Μιλτιάδη Μαρινάκη, εφοπλιστή και πολιτικού, και της Ειρήνης Καρακατσάνη. Η μητέρα του, με καταγωγή από τον Πόντο, είναι απόγονος της οικογένειας Υψηλάντη. Μεγάλωσε στον Πειραιά, όπου ο πατέρας του είχε αναπτύξει μια σημαντική επιχειρηματική και πολιτική δράση, ενώ συμμετείχε και στην χρηματοδότηση του Ολυμπιακού. Περάτωσε τις σπουδές του σε δημόσιο σχολείο του Πειραιά και εν συνεχεία σπούδασε διοίκηση διεθνών επιχειρήσεων στο Λονδίνο, όπου και έλαβε μεταπτυχιακό δίπλωμα Διεθνών Σχέσεων.

Επιχειρηματικές δραστηριότητες

Είναι πρόεδρος και ιδρυτής της Capital Maritime & Trading Corp. Διετέλεσε από το Μάρτιο του 2007 έως το Δεκέμβριο του 2014 πρόεδρος της ναυτιλιακής εταιρίας Capital Product Partners LP, οι μετοχές της οποίας διαπραγματεύονται στο αμερικανικό χρηματιστήριο (Nasdaq:CPLP). Από το Μάρτιο του 2010 διετέλεσε πρόεδρος του Διοικητικού Συμβουλίου και Διευθύνων Σύμβουλος της Crude Carriers Corp., εταιρίας συνδεδεμένης με την Capital Maritime, οι μετοχές της οποίας διαπραγματεύονταν στην αμερικανική χρηματιστηριακή αγορά της Νέας Υορκης (NYSE:CRU) έως τη συγχώνευσή της με την Capital Product Partners L.P. το Σεπτέμβριο του 2011. Τον Νοέμβριο του 2018 ανακοινώθηκε η συγχώνευση της Capital Product Partners με την Diamond S Shipping, συμφερόντων του Αμερικανού υπουργού Εμπορίου Γουίλμπουρ Ρος. Τον Απρίλιο του 2019 οι μετοχές της Diamond S Shipping εισήχθησαν στην αμερικανική χρηματαγορά του NYSE. Ύστερα από ενάμιση χρόνο διαπραγματεύσεων, ολοκληρώθηκε μία από τις μεγαλύτερες συγχωνεύσεις στην παγκόσμια εμπορική ναυτιλία, των στόλων της CPLP και της DSS, συνολικής αξίας 1,65 δισεκατομμυρίων δολαρίων. Είναι η μεγαλύτερη συγχώνευση στον ναυτιλιακό κλάδο που έχει γίνει ποτέ από Έλληνα εφοπλιστή στον NYSE.
Πέραν των δραστηριοτήτων στη ναυτιλία, ο Μαρινάκης έχει επενδύσεις στους κλάδους της ενέργειας και της αγοράς ακινήτων.

Αθλητισμός

Το 2005 ανέλαβε την χρηματοδότηση των ομάδων πετοσφαίρισης ανδρών και γυναικών του Ολυμπιακού ενώ ανακαίνισε το γήπεδο "Μελίνα Μερκούρη" καθιστώντας το αποκλειστικά έδρα των ομάδων βόλλευ του Ολυμπιακού. Το 2010 εξαγόρασε, από τον Σωκράτη Κόκκαλη, την πλειοψηφία των μετοχών της ΠΑΕ Ολυμπιακός αναλαμβάνοντας πρόεδρος του διοικητικού συμβουλίου. Έχει, επίσης, διατελέσει πρόεδρος της Superleague, καθώς και αντιπρόεδρος της Ελληνικής Ποδοσφαιρικής Ομοσπονδίας (ΕΠΟ, Αύγουστος 2010 - Σεπτέμβριος 2011). Ως πρόεδρος της Π.Α.Ε. Ολυμπιακός κατέκτησε εφτά συνεχή πρωταθλήματα τις αγωνιστικές περιόδους 2010-11 με 2016-17 και τρία κύπελλα Ελλάδας, πετυχαίνοντας το νταμπλ τίτλων τις αντίστοιχες 2011-12, 2012-13 και 2014-15. Από το 2015 του έχει επιβληθεί απαγόρευση ενασχόλησης με το ποδόσφαιρο, καθώς και περιοριστικοί όροι. Ο Μαρινάκης παραιτήθηκε από τη ΠΑΕ τον Νοέμβριο του 2017 και χρέη προέδρου ανέλαβε ο Γιάννης Μώραλης.
Από το 2017 είναι ιδιοκτήτης της Βρετανικής ομάδα Νότιγχαμ Φόρεστ, η εξαγορά της οποίας κόστισε 50 εκατομμύρια λίρες.
To Φεβρουάριο του 2019 ο Μαρινάκης ανακοίνωσε τα σχέδια για την ανακατασκευή του σταδίου της Νοτιγχαμ Φορεστ με τη δημιουργία των μεγαλύτερων σύγχρονων εγκαταστάσεων στα East Midlands για 38.000 θεατές.
Κατά τη διάρκεια της θητείας του, η ΠΑΕ Ολυμπιακός πραγματοποίησε περισσότερες από 139 μεταγραφές, συμπεριλαμβανομένων των Μπράουν Ιντέγιε, Άλμπερτ Ριέρα, Μπγιορν Ένγκελς και Ρομπέρτο Χιμένεθ Γκάγκο. Η συνολική τους αξία ξεπέρασε τα 150 εκατομμύρια ευρώ.

Μέσα Μαζικής Ενημέρωσης

Στις 2 Σεπτεμβρίου 2016, ο Μαρινάκης έλαβε μία από τις τέσσερις τηλεοπτικές άδειες πανελλαδικής εμβέλειας που δημοπρατήθηκαν στην Ελλάδα, με το τίμημα να ανέρχεται στα 73,8 εκατομμύρια Ευρώ. Η άδεια ακυρώθηκε στις 26 Οκτωβρίου 2016, αφού το ΣτΕ έκρινε αντισυνταγματικό τον νόμο του Νίκου Παππά για τις τηλεοπτικές άδειες. Σε συνέντευξη που έδωσε τον Απρίλιο του 2019 στον Νίκο Χατζηνικολάου για λογαριασμό του ραδιοφωνικού σταθμού Real FM, ισχυρίστηκε πως ο Ιωάννης Καλογρίτσας του είχε ζητήσει «να καταβάλει υπό τη μορφή δανείου το ποσό των 26,3 εκατ. ευρώ για να πληρώσει την πρώτη δόση για τις τηλεοπτικές άδειες», αλλά εκείνος αρνήθηκε. Δήλωσε επίσης πως μέχρι να εμπλακεί στην υπόθεση των τηλεοπτικών αδειών, οι σχέσεις του με την κυβέρνηση ΣΥΡΙΖΑ ήταν άριστες.
Στις 31 Μαΐου 2017, κέρδισε στον διαγωνισμό για την εξαγορά του Δημοσιογραφικού Οργανισμού Λαμπράκη και έγινε ο νέος ιδιοκτήτης του οργανισμού. Τον Μάιο του 2019 το νέο κανάλι με όνομα One TV έκανε διαδικτυακή πρεμιέρα στην Ελλάδα.
Είναι επίσης ιδιοκτήτης του πρακτορείου διανομής τύπου «Αργος», γεγονός για το οποίο έχει κατηγορηθεί για μονοπώλιο στους χειρισμούς διανομής Ελληνικού τύπου στη χώρα, αλλά και στην αγορά ΜΜΕ, κάτι που η εταιρεία αρνήθηκε δημοσιεύοντας μάλιστα τη μετοχική της σύνθεση.

Φιλανθρωπικές δράσεις

Ο Μαρινάκης έχει υποστηρίξει διαχρονικά πολλές ελληνικές και διεθνείς φιλανθρωπικές οργανώσεις είτε ιδιωτικά, είτε ως πρόεδρος του Ολυμπιακού. Το 2010, ο Ολυμπιακός διοργάνωσε έναν ποδοσφαιρικό αγώνα ενάντια στη φτώχεια μέσω του προγράμματος των Ηνωμένων Εθνών για την ανάπτυξη (UNDP). Συγκέντρωσε πάνω από US$500.000 για τις σεισμόπληκτες χώρες της Αϊτής και του Πακιστάν. Ο Μαρινάκης χρηματοδοτεί προσωπικά το Μουσείο Νίκου Καζαντζάκη στο Ηράκλειο της Κρήτης με €80.000 ετησίως για 10 χρόνια από τον Ιούλιο του 2014. Τον Σεπτέμβριο του 2014, ενίσχυσε οικονομικά τις εκδηλώσεις εορτασμού για τα 200 χρόνια από την ίδρυση της Φιλικής Εταιρίας και την τοποθέτηση αδριάντα του Αλέξανδρου Υψηλάντη στην Αθήνα. Επίσης υποστηρίζει διαχρονικά ιδιωτικά φιλανθρωπικές οργανώσεις με κέντρο το παιδί, όπως η 'Αργώ' και το 'Μαζί για το Παιδί'. Ως πρόεδρος του Ολυμπιακού, το Φεβρουάριο του 2014 ανακοίνωσε την προσφορά 500.000€ για την επισκευή σχολείων στη σεισμόπληκτη Κεφαλονιά. Από το 2013 χρηματοδοτεί το Ενοριακό Φιλόπτωχο Ταμείο του Ιερού Ναού Γενεσίου Θεοτόκου Νίκαιας και την ενορία της Σύρου για την καθημερινή σίτιση χιλίων ατόμων εβδομαδιαία, ενώ τον Οκτώβριο του 2013 ανακοινώθηκε η συνεργασία του Ολυμπιακού με τη UNICEF για τη χρηματοδότηση του προγράμματος εμβολιασμού 50.000 παιδιών σε διάφορες χώρες του κόσμου, τα οποία αντιμετωπίζουν σοβαρούς κινδύνους υγείας. Στα πλαίσια της προσπάθειας αυτής, ο σύλλογος είχε αναλάβει να συγκεντρώσει το ποσό των 2 εκατομμυρίων ευρώ, ενώ η φανέλα του έφερε το λογότυπο της UNICEF. Τον Ιούνιο του 2012 και μέσω της μη κυβερνητικής οργάνωσης (ΜΚΟ) Greece Debt Free, ο Μαρινάκης εξαγόρασε 1.364.000 € του ελληνικού χρέους, προσφέροντας το συμβολικό ποσό των 168,590 € εκ μέρους των 55 παικτών και υπαλλήλων της ΠΑΕ Ολυμπιακός, καθώς το διάστημα της δωρεάς αντιστοιχούσαν 24.800 € του εθνικού χρέους σε κάθε Έλληνα εργαζόμενο. Το 2016, χρηματοδότησε σχεδόν χίλιες μερίδες φαγητού και ειδών ρουχισμού που διανεμονταν καθημερινά στους πρόσφυγες στο λιμάνι του Πειραιά. Το 2018 προχώρησε σε δωρεά ύψους 1 εκ. Ευρώ με την ΠΑΕ Ολυμπιακός για τους πληγέντες των πυρκαγιών της Αττικής.
Τον Μάιο του 2017, ο Μαρινάκης πραγματοποίησε τα αποκαλυπτήρια  του μνημείου γενοκτονίας των Ποντίων στον Πειραιά και χρηματοδότησε την ολική ανακατασκευή της πλατείας Αλεξάνδρας για να τιμήσει την μνήμη των 353.000 Ποντίων που χάθηκαν.
To 2019 ανακοινώθηκε η δημιουργία της έδρας «Μιλτιάδη Μαρινάκη» για τη Νεοελληνική Γλώσσα και τον Πολιτισμό στο Τμήμα Κλασικών Σπουδών του Πολιτειακού Πανεπιστήμιου του Οχάιο (The Ohio State University), όπου η ελληνική τοπική κοινότητα συγκεντρωσε ενα εκατομμύριο δολάρια με έναν εκ των βασικών δωρητών, τον Βαγγέλη Μαρινάκη, για τη διάσωση του τμήματος Νεοελληνικών Σπουδών.

Διεθνείς Διακρίσεις

Ο Βαγγέλης Μαρινάκης είναι ένας από τους ισχυρότερους εφοπλιστές παγκοσμίως. Η βρετανική έκδοση Lloyd's List "Power 100" σχετικά με τις πιο σημαντικές προσωπικότητες της παγκόσμιας ναυτιλίας, τον κατέταξε το 2018 στην 59η θέση, το 2017 στην 66η θέση, το 2016 στην 61η θέση, το 2015 στην 65η θέση, το 2014 στην 67η θέση, το 2013 στην 73η θέση, το 2012 στην 84η θέση, το 2011 στην 84η θέση και το 2010 στην 88η θέση. Αντίστοιχα, η νορβηγική ναυτιλιακή εφημερίδα TradeWinds κατέταξε τον Μαρινάκη στην 31η θέση το 2012 στην έκδοση «Power 2012» με τους «50 πιο Σημαντικούς Ιδιοκτήτες και Διαχειριστές Πλοίων Παγκόσμια» («Top 50 Owners and Operators»), ενώ το 2010 τον είχε συμπεριλάβει στην έκδοση «Power 100» με τις 100 εξέχουσες προσωπικότητες της παγκόσμιας ναυτιλίας στην 75η θέση. Το 2016 έλαβε από το νηολόγιο των Marshall Islands, το βραβείο «Χenakoudis Excellence in Shipping Award». Στα ετήσια βρετανικά ναυτιλιακά βραβεία Lloyd’s List Greek Shipping Awards τα 2010 και 2014, ο Βαγγέλης Μαρινάκης βραβεύτηκε ως "Greek Shipping Newsmaker of the Year”, ενώ το 2009 η εταιρία του Capital Ship Management Corp. εξελέγη ως “Tanker Company of the Year”. Τον Νοέμβριο του 2017, ο Μαρινάκης έλαβε το βραβείο της ‘‘Greek Shipping Personality of the Year’’ στα ετήσια βρετανικά ναυτιλιακά βραβεία Lloyd’s List Greek Shipping Awards σε μια ιδιαίτερη τελετή στην Αθήνα. Ο Nigel Lowry της Lloyd’s List ανέφερε ότι ο Μαρινάκης ήταν ο πιο ‘αξιόλογος υποψήφιος’ για το βραβείο, ιδιαιτερα λόγω των επενδύσεών του αξίας 1 δισεκατομμυρίου δολαρίων σε χωρητικότητα στόλου το 2017, τις δυναμικές του επιχειρηματικές κινήσεις στο ναυτιλιακό κλάδο, καθώς και για ένα εύρος δραστηριοτήτων, στους τομείς της φιλανθρωπίας, του αθλητισμού και των media.
Το 2012 βραβεύθηκε από το  Σωματείο Ναυτικών Γονέων Παιδιών με Ειδικές Ανάγκες «Αργώ» για τη συμπαραστάση στην τριακονταετή πορεία του.
Από το 2015 βραβεύονται ετησίως από τη φιλανθρωπική οργάνωση ‘Ελπίδα’ τόσο ο Βαγγέλης Μαρινάκης προσωπικά όσο και ο Ολυμπιακός για την οικονομική στήριξη στην προμήθεια νέων μηχανημάτων, την δωρεά μυελού των οστών και εισιτηρίων του Ολυμπιακού.
Το 2018 του απονεμήθηκε τιμητικό βραβείο από τον Δήμο Πειραιά για τη συνεισφορά του στην Τοπική Αυτοδιοίκηση.
Το 2019 βραβεύθηκε από τον Μητροπολίτη Πειραιώς Σεραφείμ με το Χρυσό Σταυρό ως «μια ένδειξη ευγνωμοσύνης για την πολύτιμη συνεισφορά στο έργο της Ιεράς Μητρόπολης».

Πολιτική δραστηριότητα

Το 2014 εξελέγη πρώτος σε ψήφους δημοτικός σύμβουλος στον Πειραιά με τον ανεξάρτητο συνδυασμό Πειραιάς Νικητής του Γιάννη Μώραλη. Στις προεκλογικές του δεσμεύσεις είναι ο Πειραιάς ως αυτόνομος τουριστικός προορισμός και διεθνές ναυτιλιακό κέντρο. Ως δημοτικός σύμβουλος ο Μαρινάκης, σύμφωνα με δήλωση του ίδιου το 2015, είχε «με δικά του έξοδα […] δρομολογήσει την κατασκευή πλατειών, πάρκων, παιδικών χαρών και αθλητικών εγκαταστάσεων» στον Πειραιά. Λόγω δικαστικών υποθέσεων παραιτήθηκε από τη θέση του τον Νοέμβριο του 2017.
Το 2019, έθεσε ξανά υποψηφιότητα στις αυτοδιοικητικές εκλογές για δημοτικός σύμβουλος Πειραιά με τον ίδιο συνδυασμό. Σύνθημα του ήταν «Συνεχίζουμε για τα παιδιά του Πειραιά μας», αναφορά στο πασίγνωστο τραγούδι του Μάνου Χατζιδάκι «Τα παιδιά του Πειραιά». Στις 26 Μαίου 2019 εξελέγη δημοτικός σύμβουλος στον Δήμο Πειραιά όντας πρώτος σε αριθμό σταυρών.

Ποινικά ζητήματα και δικαστικές διαμάχες

O Βαγγέλης Μαρινάκης έχει απασχολήσει την Ελληνική δικαιοσύνη με σειρά ποινικών υποθέσεων, που συνδέονται μεταξύ άλλων με στήσιμο αγώνων, σύσταση συμμορίας και συμμετοχή σε λαθρεμπόριο ναρκωτικών. Η εκδίκαση των υποθέσεων δεν έχει ολοκληρωθεί. Από το 2015 του έχει επιβληθεί απαγόρευση ενασχόλησης με το ποδόσφαιρο, καθώς και διάφοροι περιοριστικοί όροι.

Στημένα παιχνίδια και υπόθεση Koriopolis

Ο Βαγγέλης Μαρινάκης ήταν μεταξύ των 68 υπόπτων στην έρευνα των ελληνικών δικαστικών αρχών για τη χειραγώγηση αποτελεσμάτων σε αγώνες ποδοσφαίρου, γνωστή ως σκάνδαλο "στημένων" παιχνιδιών, η έρευνα της οποίας ξεκίνησε το 2011. Βάση της έρευνας, αποτέλεσε η έκθεση της UEFA περί μη κανονικών ρυθμών στοιχηματισμού στη Β' Εθνική (Football League) και το κύπελλο Ελλάδας τα έτη 2009 και 2010, ενώ με εισαγγελική εντολή η Εθνική Υπηρεσία Πληροφοριών προέβη σε παρακολούθηση και καταγραφή τηλεφωνικών συνδιαλέξεων, ώστε να διαπιστωθεί εάν η ενδεχόμενη χειραγώγηση επεκτείνεται και στη Α' κατηγορία της Super League για τη χρονιά 2010-11. Η ευρωπαϊκή ομοσπονδία δεν απέκλεισε τον Ολυμπιακό από το Champions League της ερχόμενης περιόδου 2011-12, θεωρώντας ότι τα πορίσματα της ελληνικής έρευνας δεν στοιχειοθετούν ενδείξεις για αμφισβήτηση της εγκυρότητας κατάκτησης του προηγούμενου πρωταθλήματος από το σύλλογο. Ο ίδιος ο Μαρινάκης δήλωσε πως οι κατηγορίες δεν τον αφορούσαν και δεν υπήρξαν αποδεικτικά στοιχεία εναντίον του. Με τη σειρά του ο Ολυμπιακός, υποστήριξε ότι οι φερόμενοι ως χειραγωγούμενοι αγώνες πραγματοποιήθηκαν πριν τον Ιούνιο του 2010 όπου εκείνος απέκτησε τη μετοχική πλειοψηφία και προεδρία στην ΠΑΕ, ενώ προσέθεσε πως η τελευταία δεν εμπλέκεται σε κάποιο από αυτά. 
Τον Μάρτιο του 2018 αποφασίστηκε απαλλαγή από τις παραπάνω κατηγορίες καθώς και εν μέρει αναίρεση του βουλεύματος του Συμβουλίου Εφετών για την παράβαση του άρθρου 132 του νόμου 2725/99 (αθλητική δωροδοκία με συνέπεια την αλλοίωση του αποτελέσματος αγώνα) και συνακόλουθα για την αξιόποινη πράξη της συμμορίας για λόγους ελλιπούς αιτιολογίας στέλνοντας την υπόθεση πάλι στο Συμβούλιο Εφετών για νέα κρίση. Ένα χρόνο αργότερα, το Ανώτατο Δικαστήριο του Αρείου Πάγου αναίρεσε οριστικά το προηγούμενο βουλεύμα για τα στημένα παιχνίδια, οδηγώντας τον Βαγγέλη Μαρινάκη και άλλους 27 κατηγορούμενους σε δίκη με τις κατηγορίες για αλλοίωση αποτελέσματος αγώνων (κακούργημα), αλλά και σύσταση συμμορίας (πλημμέλημα).

Υπόθεση Noor 1

Από το 2014 η Ελληνική δικαιοσύνη ερευνά την υπόθεση διακίνησης 2,1 τόνων ηρωίνης αλλά και μεγάλης ποσότητας λαθραίων καυσίμων μέσω του πλοίου Noor 1, ιδιοκτησίας Π. Καλαφάτη, που προσάραξε στο λιμάνι του Πειραιά. Ύστερα από πολυετή έρευνα, κατά τη διάρκεια της οποίας καταγράφηκαν θάνατοι και δολοφονίες εμπλεκομένων στην υπόθεση που θεωρήθηκαν από τον Τύπο ως ύποπτοι, προέκυψε αθώωση, αλλά και καταδίκη μερικών εμπλεκόμενων.
Η εισαγγελέας Πειραιά Ελένη Τζίβα άσκησε ποινική δίωξη στον Βαγγέλη Μαρινάκη το 2018 για  χρηματοδότηση και αποθήκευση ναρκωτικών, χωρίς όμως να υπάρχουν στοιχεία και αναφορές στο όνομά του πουθενά. Η συγκεκριμένη δίωξη ασκήθηκε μετά την ολοκλήρωση προκαταρκτικής εξέτασης, στο πλαίσιο της οποίας ελέγχθηκαν τραπεζικά εμβάσματα σε τρεις συνεργάτες του εφοπλιστή. Με διάταξη της ίδιας εισαγγελέα του επιβλήθηκε απαγόρευση εξόδου από τη χώρα, απόφαση η οποία, όμως, δεν επικυρώθηκε από το δικαστικό συμβούλιο. Ο Μαρινάκης δήλωσε αθώος και έκανε λόγο για σκευωρία. Τον Απρίλιο του 2018 κατέθεσε αίτηση για ακύρωση ολόκληρης της διαδικασίας, ωστόσο η ένσταση απορρίφθηκε, καθώς η ποινική δίωξη θεωρήθηκε νόμιμη. Η υπόθεση όσον αφορά τον Μαρινάκη είναι στο στάδιο της ανάκρισης.

Αντιπαράθεση με την κυβέρνηση του ΣΥΡΙΖΑ

Τον Απρίλιο του 2018 η κυβέρνηση του ΣΥΡΙΖΑ με non paper που κυκλοφόρησε, χαρακτήριζε τον Βαγγέλη Μαρινάκη «ναρκέμπορο» και τον κατηγορούσε για προσπάθεια δυσφήμισης μέσω της εφημερίδας Παραπολιτικά, ενώ ταυτόχρονα καλούσε τον Κυριάκο Μητσοτάκη να σταματήσει να στηρίζει τον επιχειρηματία. Εν συνεχεία ο κυβερνητικός εκπρόσωπος Δημήτρης Τζανακόπουλος μέσω του Facebook εξέδωσε ανακοίνωση με τίτλο «η Ελλάδα δεν θα γίνει Κολομβία», καθώς δέχθηκε απειλητικό τηλεφώνημα από τον εφοπλιστή. Το τηλεφώνημα επιβεβαιώθηκε από τον Βαγγέλη Μαρινάκη, αλλά ο επιχειρηματίας δήλωσε ότι αναζητούσε μόνο τα στοιχεία του συντάκτη της κυβέρνησης με σκοπό να προβεί σε όλες τις πιθανές νόμιμες ενέργειες, αναφέροντας ότι, “θα υποχρεωθείτε, προς αποκατάσταση της νομιμότητας τόσο στην Ελλάδα όσο και στο ευρωπαϊκό δικαστήριο των ανθρωπίνων δικαιωμάτων”.
Σε ανοικτή σύγκρουση μεταξύ της κυβέρνησης και του εφοπλιστή Βαγγέλη Μαρινάκη οδήγησε το δημοσίευμα της εφημερίδας Documento, για τον τελευταίο. Τον Μάρτιο του 2019 η κυβέρνηση του ΣΥΡΙΖΑ κατηγόρησε τον Βαγγέλη Μαρινάκη ότι «επιτίθεται απρόκλητα στην κυβέρνηση με βαρύτατους χαρακτηρισμούς, αναδεικνύοντας το ήθος του», ενώ η Εφημερίδα των Συντακτών δημοσίευσε ρεπορτάζ που έκανε λόγο για απειλητικά μηνύματα κατά βουλευτών και πολιτικών του ΣΥΡΙΖΑ που στοχοποιήθηκαν από ανθρώπους του κύκλου του εφοπλιστή. Ο Βαγγέλης Μαρινάκης δήλωσε ότι «επιδιώκουν να κατασκευάσουν διώξεις και ενόχους».